joelniklaus/EU_Wikipedias huggingface dataset:
Εξώδικο

Εξώδικο ονομάζεται ένα έγγραφο το οποίο κοινοποιείται και συντάσσεται από φυσικό ή νομικό πρόσωπο σε κάποιο άλλο μέσω δικαστικού επιμελητή, με βεβαιωμένη ημερομηνία και ώρα παραλαβής, με σκοπό να αποδεικνύεται εγγράφως, μέσω της έκθεσης επίδοσης του Δικαστικού Επιμελητή, ότι ο παραλήπτης έλαβε γνώση του εγγράφου αυτού, προκειμένου να μην μπορεί να αμφισβητηθεί ούτε αφενός ότι ο “αποστολέας” του δήλωσε τα όσα περιέχονται στο εξώδικο, αλλά και ούτε αφετέρου ότι ο “παραλήπτης” του έλαβε γνώση αυτού.

'Ενα αντίγραφο του εξώδικου επιδίδεται στον παραλήπτη, αν δεν είναι παρών τη στιγμή της επίδοσης ή αρνηθει να το παραλάβει τότε θυροκολλείται, ένα άλλο στέλνεται στο οικείο αστυνομικό τμήμα προς γνωστοποίηση, ενώ ένα τρίτο ταχυδρομείται συστημένο πάλι στον παραλήπτη. Αυτές οι παραπάνω ενέργειες γίνονται για να διασφαλιστεί η χρονική στιγμή επίδοσης του εξώδικου. 

Ένα εξώδικο είθισται να ξεκινάει με τη φράση “ενώπιον παντός δικαστηρίου και πάσης αρμόδιας αρχής” ή με παρεμφερή έκφραση, ενώ είθισται να ακολουθεί η φράση “με την επιφύλαξη παντός νομίμου δικαιώματός μου”.

Αναφορικά με το περιεχόμενο ενός εξώδικου, αυτό δεν μπορεί να περιοριστεί, καθώς ανάλογα με την περίπτωση ή την φύση της υπόθεσης, αυτό μπορεί να είναι διαφορετικό. Έτσι, μπορεί να είναι μια απλή εξώδικη δήλωση με συγκεκριμένο αποστολέα ή παραλήπτη ή εξώδικη πρόσκληση για ενέργεια ή και παράλειψη μιας πράξεως, για την οποία ενδέχεται να έχει αναληφθεί μια συμβατική υποχρέωση ή να ορίζεται από το νόμο ή να προσκαλείται κάποιος για πρώτη φορά να πράξει αναλόγως με το εξώδικο. Επίσης μπορεί να πρόκειται για εξώδικη καταγγελία σύμβασης που έχει προηγουμένως συναφθεί μεταξύ του αποστολέα και του παραλήπτη του εξώδικου και εξαιτίας μη εκπλήρωσης κάποιας συμβατικής υποχρέωσης από τον δεύτερο, ο πρώτος καταγγέλλει την σύμβαση. Εκτός αυτών, μπορεί να πρόκειται για εξώδικη προσφορά κάποιου αντικειμένου, όπως επί παραδείγματι κλειδιών, σε περίπτωση μίσθωσης που λύεται ή καταγγέλλεται κατά περίπτωση.

Όλα τα παραπάνω αφορούν σε ενδεικτικές περιπτώσεις, καθώς, όπως προαναφέρθηκε, το φάσμα ζητημάτων στα οποία μπορεί να αφορά ένα εξώδικο είναι σχεδόν ανεξάντλητο. Σε ορισμένες μάλιστα περιπτώσεις, όπως στην έκδοση διαταγής απόδοσης της χρήσης του μισθίου η προγενέστερη επίδοση εξώδικου είναι απαραίτητη προϋπόθεση από το νόμο. Σε πολλές περιπτώσεις θεωρείται ως η ύστατη προσπάθεια εξώδικης επίλυσης της διαφοράς πριν τα μέρη να προσφύγουν στη δικαιοσύνη.

Πολλές φορές μάλιστα χρησιμοποιείται η πρακτική της «εξώδικης πρόσκλησης», με μοναδικό σκοπό τον εκφοβισμό του παραλήπτη -χωρίς να συντρέχουν νομικές κυρώσεις-αναγκάζοντας τον παραλήπτη να συμβιβάζεται.
Γιάννης Λαγουδάκης

Ο Γιάννης Λαγουδάκης (γενν. 25 Αυγούστου 1960) γεννήθηκε στο Πέραμα, όπου και κατοικεί έως σήμερα. Από το 2014 είναι Δήμαρχος Περάματος. Η πρώτη εκλογή του πραγματοποιήθηκε το 2014 με το συνδυασμό «ΜΑΖΙ ΓΙΑ ΤΗΝ ΑΝΑΤΡΟΠΗ» και τον Ιούνιο του 2019 εξελέγη για δεύτερη φορά Δήμαρχος Περάματος. 

Διετέλεσε για πολλά χρόνια Πρόεδρος του διοικητικού συμβουλίου του Συνδέσμου Καλλιτεχνών Φωτογράφων Πειραιά και υπήρξε μέλος του Διοικητικού Συμβουλίου του συνδέσμου της Πανελλήνιας Ομοσπονδίας Φωτογράφων (ΠΟΦ). Έχει υπάρξει ενεργό μέλος πολλών κοινωνικών και αθλητικών συλλόγων με διαρκή ενασχόληση στα πολιτιστικά και πολιτικά δρώμενα του Δήμου Περάματος.

Από μικρή ηλικία, ασχολήθηκε ενεργά με τον αθλητισμό, ως αθλητής στίβου και ως αθλητής ποδοσφαιρικών ομάδων του Πειραιά και αργότερα στα διοικητικά, διατελώντας επί σειρά ετών μέλος του Δ.Σ. και πρόεδρος του Γυμναστικού Συλλόγου Περάματος. Ακόμη, δραστηριοποιήθηκε στα κοινά, προσφέροντας από διαφορές θέσεις, ειδικά στους τομείς του πολιτισμού και της παιδείας, όπως μέλος της διοίκησης του Πνευματικού Κέντρου του Δήμου Περάματος και μέλος του Δ.Σ. της Ομοσπονδίας Συλλόγων Γονέων και Κηδεμόνων Περάματος. 

Ήταν εκλεγμένος συνοικιακός σύμβουλος στο 2ο συνοικιακό Συμβούλιο Περάματος (1987), υποψήφιος δημοτικός σύμβουλος με τον συνδυασμό «ΑΔΕΣΜΕΥΤΗ ΚΙΝΗΣΗ ΠΕΡΑΜΑΤΟΣ» που είχε ως επικεφαλής τον Κ. Μαρμαρίδη (1994 και 1998), υποψήφιος Βουλευτής Β΄ Πειραιά με τον Συνασπισμό (1996-2000) και με το ΣΥΡΙΖΑ (2012), υποψήφιος Δήμαρχος Περάματος με την Δημοτική Κίνηση Πολιτών Περάματος «ΠΕΡΑΣΜΑ ΣΤΟ ΑΥΡΙΟ» το 2006 και υποψήφιος δημοτικός σύμβουλος Περάματος με την παράταξη «ΣΥΝΕΡΓΑΣΙΑ ΓΙΑ ΤΟ ΠΕΡΑΜΑ», που είχε ως επικεφαλής τον Φ. Κάκαρη το 2010.

Παραπομπές 

Δήμαρχοι Περάματος
Έλληνες πολιτευτές
Έλληνες φωτογράφοι
Boeing B-52 Stratofortress

Το Boeing B-52 Stratofortress είναι υποηχητικό στρατηγικό βομβαρδιστικό μεγάλης εμβέλειας. Το B-52 σχεδιάστηκε και κατασκευάστηκε από την Boeing, η οποία συνεχιζει να παρέχει υποστήριξη και αναβαθμίσεις. Έχει τεθεί σε υπηρεσία από την Αμερικανική Πολεμική Αεροπορία (USAF) από το 1950. Είναι ικανό να μεταφέρει φορτίο όπλων έως και 32.000 kg.

Αρχίζοντας με την επιτυχή σύμβαση τον Ιούνιο του 1946 το σχέδιο Β-52 εξελίχθηκε από ένα αεροσκάφος με ευθείες πτέρυγες που τροφοδοτούταν από έξι turboprop κινητήρες στον τελικό πρωτότυπο YB-52 με οκτώ τουρμποτζέτ κινητήρες και οπισθοκλινείς πτέρυγες. Πραγματοποίησε την πρώτη του πτήση τον Απρίλιο του 1952. Κατασευασμένο να μεταφέρει πυρηνικά όπλα στην εποχή του Ψυχρού Πολέμου σε αποστολές αποτροπής, το Β-52 Stratofortress αντικατέστησε το Convair Β-36. Ένας βετεράνος πολλών πολέμων, το Β-52 έχει ρίξει μόνο συμβατικά πυρομαχικά στη μάχη.

Το 2005 ολοκληρώσε πενήντα χρόνια συνεχούς υπηρεσίας και μετά από αναβάθμιση μεταξύ του 2013 και 2015, αναμένεται να παραμείνει σε υπηρεσία μέχρι την δεκαετία του 2040.

Τεχνικά Χαρακτηριστικά (B-52H)

Πλήρωμα: 5 ( πιλότος, συγκυβερνήτης, πλοηγός ραντάρ (βομβαρδιστικό), πλοηγός, και Αξιωματικός Ηλεκτρονικού Πολέμου)
Μήκος: 48,5 m
Εκπέτασμα πτερύγων: 56,4 m
Ύψος: 12,4 m
Επιφάνεια πτέρυγας: 370 m²
Κενό βάρος: 83.250 kg
Μεικτό βάρος: 120.000 kg
Μέγιστο βάρος απογείωσης: 220.000 kg
Κινητήρες: 8 × Pratt & Whitney TF33-P-3/103
Ώση: 17.000 lbf (76 kN) το καθένα
Χωρητικότητα καυσίμων: 39.948 γαλόνια, 181.610 L

Επιδόσεις 
Μέγιστη ταχύτητα: 1.047 χλμ/ώρα
Εμβέλεια: 16.232 χιλιόμετρα
Ακτίνα μάχης: 7.210 χιλιόμετρα
Μέγιστο ύψος: 50.000 πόδια (15.000 μ)
Φόρτωση φτερών: 586 kg / m²
Ώση/βάρος: 0,31

Οπλισμός 
 Όπλα:1 × 20 mm (0,787 in) M61 Vulcan πυροβόλο, αφαιρέθηκε από όλα τα επιχειρησιακά αεροσκάφη το 1991.
 Βόμβες: Περίπου 70.000 λίβρες (31.500 kg) πυρομαχικά, βόμβες, νάρκες, πύραυλοι, σε διάφορες συνθέσεις

Δείτε επίσης

Παρόμοια αεροσκάφη 
 Tupolev Tu-95

Παραπομπές 

Βομβαρδιστικά αεροσκάφη
Αεροσκάφη Boeing
Αεριωθούμενα στρατιωτικά αεροσκάφη
Χριστίνα Κώτσια

Η Χριστίνα Κώτσια (γεννήθηκε στις 10 Ιουλίου 1994) είναι διεθνής Ελληνίδα υδατοσφαιρίστρια που αγωνίζεται ως αμυντική στην ομάδα υδατοσφαίρισης της ΑΕΚ

Καριέρα 
Η Χριστίνα Κώτσια έκανε τα πρώτα της βήματα στο χώρο της υδατοσφαίρισης στις ακαδημίες του Ολυμπιακού Πειραιώς, στον οποίο υπέγραψε και το πρώτο της επαγγελματικό συμβόλαιο.

Στην ομάδα του Πειραιά παρέμεινε μέχρι το 2012 έχοντας καταφέρει να κατακτήσει προηγουμένως το πρωτάθλημα Ελλάδας του 2011. Επίσης, το 2011 κατάφερε να φτάσει με τον Ολυμπιακό στο φάιναλ φόρ του Κυπέλλου Πρωταθλητριών όπου κατέκτησε το χάλκινο μετάλλιο καθώς αρχικά ηττήθηκε με σκορ 13–14 από την Οριτζόντε Κατάνια στον ημιτελικό, ενώ στη συνέχεια νίκησε στον μικρό τελικό 14–12 την Κίνεφ Κίρισι.

Το καλοκαίρι του 2012, η Χριστίνα Κώτσια αποφάσισε να αποχωρήσει από το σύλλογο του Πειραιά και να ταξιδέψει στις ΗΠΑ προκειμένου να συνδυάσει τις σπουδές της με την υδατοσφαίριση στο Πανεπιστήμιο Λονγκ Μπιτς της Καλιφόρνια. Στο πανεπιστήμιο αυτό παραμένει μέχρι και σήμερα.

Διεθνείς συμμετοχές  
Η Χριστίνα Κώτσια είναι διεθνής με την εθνική ομάδα υδατοσφαίρισης νεανίδων της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2012 κατέκτησε με την Εθνική ομάδα το χρυσό μετάλλιο στο παγκόσμιο πρωτάθλημα νεανίδων. Τον Μάϊο του 2014 κλήθηκε στην προετοιμασία της ελληνικής Εθνικής ομάδας υδατοσφαίρισης γυναικών ενόψει του Ευρωπαϊκού πρωταθλήματος της Βουδαπέστης.

Τίτλοι 
 1 Πρωτάθλημα Ελλάδας: 2011

Πηγές 
 Στις ΗΠΑ η Χριστίνα Κώτσια
 Στην προεπιλογή της Εθνικής η Χριστίνα Κώτσια
 Πρωταθλήτρια η Εθνική νεανίδων στο πόλο

Υδατοσφαιρίστριες ΟΣΦΠ
Μαργαρίτα Πλευρίτου

Η Μαργαρίτα Πλευρίτου (γεννήθηκε στις 17 Νοεμβρίου 1994 στη Θεσσαλονίκη) είναι διεθνής Ελληνίδα υδατοσφαιρίστρια που αγωνίζεται ως φουνταριστή στην ομάδα υδατοσφαίρισης του Ολυμπιακού Πειραιώς.

Καριέρα 
Η Μαργαρίτα Πλευρίτου υπέγραψε το πρώτο της επαγγελματικό συμβόλαιο στην ομάδα του Ολυμπιακού Πειραιώς, στον οποίο βρίσκεται από το 2011, όταν μεταγράφηκε μαζί με τις αδερφές τις από την ομάδα του Ηρακλή.

Στην ομάδα του Ολυμπιακού Πειραιώς παραμένει μέχρι και σήμερα έχοντας καταφέρει να κατακτήσει μέχρι στιγμής οκτώ πρωταθλήματα Ελλάδας, 3 Πρωταθλήματα Ευρώπης (2015.2021.2022) και ένα Κύπελλο Κυπελλούχων Ευρώπης LEN Trophy (2014). Η κατάκτηση του Κυπέλλου Κυπελλούχων ήταν ιδιαίτερα σημαντική στιγμή για τον ερυθρόλευκο σύλλογο καθώς αποτελούσε το πρώτο διεθνές τρόπαιο το οποίο κατάφερε να κατακτήσει το συγκεκριμένο τμήμα του Ολυμπιακού.

Διεθνείς συμμετοχές  
Η Μαργαρίτα Πλευρίτου  είναι διεθνής με την εθνική ομάδα υδατοσφαίρισης της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2012 κατέκτησε με την Εθνική ομάδα το χρυσό μετάλλιο στο παγκόσμιο πρωτάθλημα νεανίδων, ενώ τον Μάιο του 2014 κλήθηκε στην προετοιμασία της ελληνικής Εθνικής ομάδας υδατοσφαίρισης γυναικών ενόψει του Ευρωπαϊκού πρωταθλήματος της Βουδαπέστης.

Τίτλοι 
 3 Πρωταθλήματα Ευρώπης: 2015, 2021, 2022
 1 Κύπελλο Ευρωπαϊκής Ομοσπονδίας (LEN Trophy): 2014
 2 Σούπερ Καπ Ευρώπης: 2015, 2021
 9 Πρωταθλήματα Ελλάδας: 2014, 2015, 2016, 2017, 2018, 2019, 2020, 2021, 2022
 4 Κύπελλα Ελλάδας: 2018, 2020, 2021, 2022
 1 Σούπερ Καπ Ελλάδας: 2020

Πηγές 
 Το προφίλ της Μαργαρίτας Πλευρίτου στο gavros.gr
 Πρωταθλήτρια η Εθνική Νεανίδων στο πόλο
 Στην προεπιλογή της Εθνικής η Μαργαρίτα Πλευρίτου

Έλληνες υδατοσφαιριστές
Υδατοσφαιριστές Ηρακλή
Υδατοσφαιρίστριες ΟΣΦΠ
Βιργινία Νιαρχάκου

Η Βιργινία Νιαρχάκου (γεννήθηκε στις 5 Δεκεμβρίου 1996 στην Αθήνα) είναι διεθνής Ελληνίδα υδατοσφαιρίστρια που αγωνίζεται ως φουνταριστή στον Ολυμπιακό Πειραιώς.

Καριέρα 
Η Βιργινία Νιαρχάκου έκανε τα πρώτα της βήματα στο χώρο της υδατοσφαίρισης από πολύ μικρή ηλικία στις ακαδημίες του Ολυμπιακού Πειραιώς, με τον οποίο υπέγραψε και το πρώτο της επαγγελματικό συμβόλαιο. 

Με την ομάδα του Ολυμπιακού έχει κατακτήσει μέχρι στιγμής δύο πρωταθλήματα Ελλάδας νεανίδων (2013, 2015), τρία πρωταθλήματα Ελλάδας νέων γυναικών (2013, 2014, 2015), δύο πρωταθλήματα Ελλάδας γυναικών (2014, 2015), ένα Πρωτάθλημα Ευρώπης Γυναικών (2015) κι ένα Κύπελλο Κυπελλούχων Len Trophy (2014).

Η Βιργινία Νιαρχάκου παραμένει στην ομάδα του Πειραιά μέχρι και σήμερα.

Διεθνείς συμμετοχές  
Η Βιργινία Νιαρχάκου είναι διεθνής με την εθνική ομάδα υδατοσφαίρισης νεανίδων της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2013 κατέκτησε το χρυσό μετάλλιο στο ευρωπαϊκό πρωτάθλημα νεανίδων που διεξήχθη στην Κωνσταντινούπολη.

Τίτλοι 
 2 Πρωταθλήματα Νεανίδων: 2013, 2015
 3 Πρωταθλήματα Νέων Γυναικών: 2013, 2014, 2015
 2 Πρωταθλήματα Ελλάδας: 2014, 2015
 1 Πρωτάθλημα Ευρώπης: 2015
 1 Κύπελλο Κυπελλούχων Len Trophy: 2014

Πηγές 
 Το προφίλ της Βιργινίας Νιαρχάκου στο gavros.gr
 Πρωταθλήτρια Ευρώπης η ομάδα νεανίδων στο πόλο!

Υδατοσφαιρίστριες ΟΣΦΠ
ΕΡΤ Χανίων

Ο Ραδιοφωνικός Σταθμός Χανίων (ΕΡΤ Χανίων) είναι ο τοπικός ραδιοφωνικός σταθμός των Χανίων και του νομού Χανίων. Το πρόγραμμά του είναι κυρίως ειδησεογραφικό.

Ιστορικό
Ξεκίνησε να εκπέμπει το 1947 από έναν πομπό μεσαίων κυμάτων ισχύος 50Watt και 4 χρόνια αργότερα, το 1951, εντάχθηκε στο τότε ΕΙΡ το οποίο το 1952 κατασκεύασε σύγχρονες κτιριακές εγκαταστάσεις στη Σούδα, όπου τοποθετήθηκε πομπός των 5ΚW. Στις 29 Σεπτεμβρίου 1954 ξεκίνησε να εκπέμπει σε πλήρη καθημερινή λειτουργία. Το 1966 κυβερνητική πρόθεση για λειτουργία κρατικού ραδιοσταθμού και στο Ρέθυμνο έμεινε αναξιοποίητη.

Το 1986 μετακόμισε σε νέο κτίριο στο ιδιόκτητο οικόπεδο του σταθμού στη Σούδα Χανίων, όπου και εγκαταστάθηκε νέος πομπός ισχύος 100ΚW στα μεσαία κύματα και από τότε εκπέμπει στους 1.512 χιλιόκυκλους με εμβέλεια σε πολλές περιοχές της χώρας και ευρύτερα της λεκάνης της Μεσογείου και των Βαλκανίων. Η ΕΡΑ Χανίων από το 1990 εκπέμπει και στα FM στους 104 MHz με κέντρο εκπομπής τη "Σκλόκα" από έναν πομπό ισχύος 10KW καλύπτοντας τη δυτική Κρήτη.

Από το 2001 εκπέμπει και στους 100.6 MHz με κέντρο εκπομπής τη "Μαλάξα" από έναν πομπό ισχύος 1KW καλύπτοντας τους νομούς Χανίων και Ρεθύμνου.

Στις 11 Ιουνίου 2013 μετά την ανακοίνωση για το κλείσιμο της ΕΡΤ οι απολυμένοι εργαζόμενοι συνέχισαν κανονικά την μετάδοση του προγράμματος του σταθμού. Ωστόσο, στις 28 Απριλίου του 2015 ψηφίστηκε από τη Βουλή ο νόμος για την επαναλειτουργία της ΕΡΤ η οποία έγινε στις 11 Ιουνίου του 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Χανίων αλλάζοντας το όνομά της σε ΕΡΤ Χανίων.

Παραπομπές

Εξωτερικοί σύνδεσμοι
Ακούστε ζωντανά από το ERT Echo
Επίσημη ιστοσελίδα
Επίσημο ιστολόγιο της ΕΡΤ Χανίων

Ελληνική Ραδιοφωνία
Μέσα Μαζικής Ενημέρωσης των Χανίων
Οκρούγκ Κράινα

Η Οκρούγκ Κράινα (σερβικά : Крајински округ) ήταν διοικητική διαίρεση του Πριγκιπάτου της Σερβίας που δημιουργήθηκε το 1836. Διατηρήθηκε στο Βασίλειο της Σερβίας και στο Βασίλειο Σέρβων, Κροατών και Σλοβένων έως το 1922 που καταργήθηκε οριστικά. Η περιφέρεια σε όλες αυτές τις διοικητικές αλλαγές διατήρησε την ίδια σύσταση χωρίς καμία αλλαγή. Έδρα της ήταν η πόλη Νεγκοτίν.

Ήταν μία παραμεθόρια περιφέρεια και καταλάμβανε την περιοχή ανάμεσα στα όρη Ντέλι Γιοβάν, Ποριεσκίν και τους ποταμούς Τίμοκ και Δούναβη. Στο Πριγκιπάτο της Σερβίας καταλάμβανε το βορειοανατολικό του τμήμα, στο Βασίλειο της Σερβίας συνόρευε στα βόρεια με την Ρουμανία και στα ανατολικά με την Οθωμανική Αυτοκρατορία. Στο Βασίλειο της Γιουγκοσλαβίας συνόρευε με την Ρουμανία και την Βουλγαρία.

Διοικητικά χωριζόταν στις Σρεζ Κράινας, Νεγκοτίν, Κλιούτσκι, Κλάδοβο και Πόρετς. Στην απογραφή του 1834 η περιοχή είχε 41.476 κατοίκους ενώ στην απογραφή του 1854 είχε 58.050 κατοίκους. Στην διοικητική διαίρεση του 1922 ενώθηκε με την Οκρούγκ Τιμότσκι δημιουργώντας την Όμπλαστ Τίμοτσκα.

Πηγές 
 Λιλιάνα Ζίβκοβιτς, Σλαβολιούμπ Γιοβάνοβιτς, ОСНОВНЕ ОДЛИКЕ АНТРОПОГЕОГРАФСКОГ РАЗВОЈА НЕГОТИНСКЕ КРАЈИНЕ ДО XX ВЕКА∗, σελ 254, 255

Διοικητική διαίρεση του Πριγκιπάτου της Σερβίας
Διοικητική διαίρεση του Βασιλείου της Σερβίας
Διοικητική διαίρεση του Βασιλείου Σέρβων, Κροατών και Σλοβένων
ΕΡΤ Ιωαννίνων

Ο Ραδιοφωνικός Σταθμός Ιωαννίνων (ΕΡΤ Ιωαννίνων) είναι ο τοπικός ραδιοφωνικός σταθμός της ΕΡΑ στα Ιωάννινα και στον νομό Ιωαννίνων.

Ιστορικό
Ο σταθμός ξεκίνησε να εκπέμπει το 1949 ως Ραδιοφωνικός Σταθμός 8ης Μεραρχίας και εξέπεμπε μέσω ενός πομπού στα βραχέα κύματα. Το 1957 μετονομάζεται σε Στρατιωτικό Ραδιοφωνικό Σταθμό Ενόπλων Δυνάμεων Ηπείρου και το 1968 ξεκινάει να εκπέμπει και στα μεσαία κύματα στην συχνότητα 1061 KHz, με την επωνυμία Ραδιοφωνικός Σταθμός Ενόπλων Δυνάμεων Ιωαννίνων. Το 1972 μετονομάζεται σε "Ραδιοφωνικός Σταθμός Ιωαννίνων" έπειτα από την σύσταση της ΥΕΝΕΔ.

Από τις 1 Ιουλίου του 1988, ο σταθμός εντάσσεται στο Δίκτυο Ραδιοσταθμών Δημοσίου Συμφέροντος που δημιούργησε η ΕΡΑ στην Ήπειρο και μετονομάζεται σε ΕΡΑ Ιωαννίνων. Από τις 19 Ιανουαρίου του 1991, ο σταθμός εκπέμπει στα FM.

Η εμβέλεια του σταθμού καλύπτει όλη τη Βορειοδυτική Ελλάδα και επιπλέον το σήμα του φτάνει μέχρι και την Αλβανία.

Μετά τις 11 Ιουνίου 2013 ο σταθμός συνεχίζει την λειτουργία του κανονικά πάρα τα εμπόδια που αντιμετώπισε. Το πρόγραμμα που συνεχίζει να μεταδίδει είναι ειδησεογραφικό, μουσικό και ψυχαγωγικό. Ωστόσο, στις 28 Απριλίου του 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Ιωαννίνων αλλάζοντας το όνομά της σε ΕΡΤ Ιωαννίνων.

Συχνότητες

Παραπομπές

Εξωτερικοί σύνδεσμοι
Ακούστε ζωντανά στο ERT Echo
Επίσημη ιστοσελίδα
Επίσημη ιστοσελίδα στο Facebook

Ελληνική Ραδιοφωνία
Μαρία Σώρα

Η Μαρία Σώρα (γεννήθηκε στις 10 Ιουνίου 1996 στον Πειραια) είναι διεθνής Ελληνίδα υδατοσφαιρίστρια που αγωνίζεται ως περιφερειακή στον Ολυμπιακό Πειραιώς.

Καριέρα 
Η Μαρία Σώρα υπέγραψε το πρώτο της επαγγελματικό συμβόλαιο στον Ολυμπιακό Πειραιώς, στον οποίο βρίσκεται από πολύ μικρή ηλικία.  Με την ομάδα του Ολυμπιακού έχει κατακτήσει μέχρι στιγμής δύο πρωταθλήματα Ελλάδας νεανίδων (2013, 2015), τρία πρωταθλήματα Ελλάδας νέων γυναικών (2013, 2014, 2015), δύο πρωταθλήματα Ελλάδας γυναικών (2014, 2015), ένα Πρωτάθλημα Ευρώπης Γυναικών (2015) κι ένα Κύπελλο Κυπελλούχων Len Trophy (2014).

Η Μαρία Σώρα παραμένει στην ομάδα του Πειραιά μέχρι και σήμερα.

Διεθνείς συμμετοχές  
Η Μαρία Σώρα είναι διεθνής με την εθνική ομάδα υδατοσφαίρισης νεανίδων της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2013 κατέκτησε το χρυσό μετάλλιο στο ευρωπαϊκό πρωτάθλημα υδατοσφαίρισης νεανίδων.

Τίτλοι 
 2 Πρωταθλήματα Νεανίδων: 2013, 2015
 3 Πρωταθλήματα Νέων Γυναικών: 2013, 2014, 2015
 3 Πρωταθλήματα Ελλάδας: 2014, 2015, 2016
 1 Πρωτάθλημα Ευρώπης: 2015
 1 Κύπελλο Κυπελλούχων Len Trophy: 2014

Πηγές 
 Το προφίλ της Μαρία Σώρα στο gavros.gr
 Πρωταθλήτρια Ευρώπης η Εθνική νεανίδων

Έλληνες υδατοσφαιριστές
Υδατοσφαιρίστριες ΟΣΦΠ
Τριανταφυλλιά Μανωλιουδάκη

Η Τριανταφυλλιά Μανωλιουδάκη (γεννήθηκε στις 19 Μαρτίου 1986 στα Χανιά) είναι διεθνής Ελληνίδα υδατοσφαιρίστρια που αγωνίζεται ως περιφερειακή στον Ολυμπιακό Πειραιώς.

Καριέρα 
Η Τριανταφυλλιά Μανωλιουδάκη βρίσκεται στον Ολυμπιακό Πειραιώς από το 2007. Με την ομάδα του Ολυμπιακού έχει κατακτήσει μέχρι στιγμής τέσσερα πρωταθλήματα Ελλάδος (2009, 2011, 2014, 2015), ένα πρωτάθλημα Ευρώπης (2015) και ένα Κύπελλο Κυπελλούχων Len Trophy (2014). Η κατάκτηση του Len Trophy ήταν μια ιδιαίτερη στιγμή για τον ερυθρόλευκο σύλλογο καθώς αποτελούσε το πρώτο διεθνές τρόπαιο που κατακτούσε η ομάδα από την ίδρυσή της και μέχρι εκείνη τη στιγμή.

Η Τριανταφυλλιά Μανωλιουδάκη παραμένει στην ομάδα του Πειραιά μέχρι και σήμερα.

Διεθνείς συμμετοχές  
Η Τριανταφυλλιά Μανωλιουδάκη είναι διεθνής με την εθνική ομάδα υδατοσφαίρισης  της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2011 κατέκτησε με την Εθνική Ελλάδος το χρυσό μετάλλιο στο παγκόσμιο πρωτάθλημα υδατοσφαίρισης της Σανγκάης.

Τίτλοι 
 8 Πρωταθλήματα Ελλάδας: 2009, 2011, 2014, 2015, 2016, 2017, 2018, 2019
 1 Πρωτάθλημα Ευρώπης: 2015
 1 Κύπελλο Κυπελλούχων LEN Trophy: 2014
1 Κύπελλο Ελλάδας: 2018

Πηγές 
 Το προφίλ της Μανωλιουδάκη στο gavros.gr
 Συνέντευξη της Τριανταφυλλιώς Μανωλιουδάκη στο flashnews.gr 

Έλληνες υδατοσφαιριστές
Υδατοσφαιρίστριες ΟΣΦΠ
Άλκηστη Αβραμίδου

Η Άλκηστη Αβραμίδου (γεννήθηκε στις 26 Φεβρουαρίου 1988) ήταν διεθνής Ελληνίδα υδατοσφαιρίστρια που αγωνίστηκε ως περιφερειακή στον Ολυμπιακό Πειραιώς από το 2007 μέχρι το 2021.

Καριέρα 

Η Άλκηστη Αβραμίδου βρέθηκε στον Ολυμπιακό Πειραιώς από πολύ μικρή ηλικία. Παρέμεινε στην ομάδα του Πειραιά για 14 χρόνια και κατέκτησε συνολικά 14 εγχώριους τίτλους και 4 διεθνείς. 

Με το τέλος της σεζόν 2020-21, όπου και κατέκτησε το τρεμπλ με τον Ολυμπιακό, αποφάσισε να αποσυρθεί απο την ενεργό δράση.

Διεθνείς συμμετοχές  

Η Άλκηστη Αβραμίδου ήταν διεθνής με την εθνική ομάδα υδατοσφαίρισης  της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2011 κατέκτησε με την Εθνική Ελλάδος το χρυσό μετάλλιο στο παγκόσμιο πρωτάθλημα υδατοσφαίρισης της Σανγκάης.

Τίτλοι 
 2 Πρωταθλήματα Ευρώπης (Euro League)
 2015, 2021
 1 Κύπελλο Ευρωπαϊκής Ομοσπονδίας (LEN Trophy)
 2014
 1 Σούπερ Καπ Ευρώπης
 2015
 10 Πρωταθλήματα Ελλάδας
 2009, 2011, 2014, 2015,  2016,  2017, 2018, 2019, 2020, 2021
 3 Κύπελλα Ελλάδας
 2018, 2020, 2021
 1 Σούπερ Καπ Ελλάδας
 2020

Παραπομπές

Πηγές 
 Το προφίλ της Αβραμίδου στο gavros.gr
 Συνέντευξη της Αβραμίδου στο waterpolonews.gr
 Εθνική Ελλάδας Γυναικών: Καμπ ενόψει Ουγγαρίας

Έλληνες υδατοσφαιριστές
Υδατοσφαιρίστριες ΟΣΦΠ
Βάσω Πλευρίτου

Η Βάσω Πλευρίτου (γεννήθηκε στις 8 Ιουνίου 1998) είναι διεθνής Ελληνίδα υδατοσφαιρίστρια που αγωνίζεται ως περιφερειακή στον Ολυμπιακό Πειραιώς.

Καριέρα 
Έκανε τα πρώτα της βήματα στο χώρο της υδατοσφαίρισης από πολύ μικρή ηλικία στις ακαδημίες του Ηρακλή, στη συνέχεια μεταφέρθηκε μαζί με τις αδελφές της στην Ομάδα του Ολυμπιακού Πειραιώς  στον οποίο υπέγραψε και το πρώτο της επαγγελματικό συμβόλαιο.

Η Βάσω Πλευρίτου παραμένει στην ομάδα του Πειραιά μέχρι και σήμερα.

Διεθνείς συμμετοχές  
Η Βάσω Πλευρίτου είναι διεθνής με την εθνική ομάδα υδατοσφαίρισης νεανίδων της Ελλάδας. Το 2013 ήταν μέλος της ομάδας της εθνικής Ελλάδος νεανίδων που νίκησε στον μεγάλο τελικό του Ευρωπαϊκού Πρωταθλήματος υδατοσφαίρισης Νεανίδων 2013 την Ισπανία με 8-5 και κατέκτησε το τρόπαιο.

Τίτλοι 
 2 Πρωταθλήματα Ελλάδας Νεανίδων: 2013, 2015
 3 Πρωταθλήματα Ελλάδας Νέων Γυναικών: 2013, 2014, 2015
 3 Πρωταθλήματα Ευρώπης: 2015, 2021, 2022
 1 Κύπελλο Ευρωπαϊκής Ομοσπονδίας (LEN Trophy): 2014
 2 Σούπερ Καπ Ευρώπης: 2015, 2021
 9 Πρωταθλήματα Ελλάδας: 2014, 2015, 2016, 2017, 2018, 2019, 2020, 2021, 2022
 4 Κύπελλα Ελλάδας: 2018, 2020, 2021, 2022
 1 Σούπερ Καπ Ελλάδας: 2020

Πηγές 
 Το προφίλ της Βάσω Πλευρίτου στο gavros.gr
 Συγχαρητήρια στην πρωταθλήτρια Ευρώπης, Εθνική πόλο νεανίδων
 Πρωταθλητής ο Ολυμπιακός στο πόλο γυναικών
 Πρωτάθλημα οι νέες γυναίκες του Ολυμπιακού

Υδατοσφαιριστές Ηρακλή
Υδατοσφαιρίστριες ΟΣΦΠ
Μίλβα Καλογεράκου

Η Μίλβα Καλογεράκου (γεννήθηκε στις 10 Ιουλίου 1998 στην Αθήνα) είναι διεθνής Ελληνίδα υδατοσφαιρίστρια που αγωνίζεται ως περιφερειακή στον Ολυμπιακό Πειραιώς.

Καριέρα 
Έκανε τα πρώτα της βήματα στο χώρο της υδατοσφαίρισης από πολύ μικρή ηλικία στις ακαδημίες του Ολυμπιακού Πειραιώς, στον οποίο υπέγραψε και το πρώτο της επαγγελματικό συμβόλαιο.

Η Μίλβα Καλογεράκου έχει κατακτήσει μέχρι στιγμής με την ομάδα του Ολυμπιακού δύο πρωταθλήματα Ελλάδας νεανίδων (2013, 2015), τρία πρωταθλήματα Ελλάδας νέων γυναικών (2013, 2014, 2015), δύο πρωταθλήματα Ελλάδας γυναικών (2014, 2015), ένα Πρωτάθλημα Ευρώπης Γυναικών (2015) κι ένα Κύπελλο Κυπελλούχων Len Trophy (2014).

Η Μίλβα Καλογεράκου παραμένει στην ομάδα του Πειραιά μέχρι και σήμερα.

Διεθνείς συμμετοχές  
Η Μίλβα Καλογεράκου είναι διεθνής με την εθνική ομάδα υδατοσφαίρισης νεανίδων της Ελλάδας. Το 2013 ήταν μέλος της ομάδας της εθνικής Ελλάδος νεανίδων που νίκησε στον μεγάλο τελικό του Ευρωπαϊκού Πρωταθλήματος υδατοσφαίρισης Νεανίδων 2013 την Ισπανία με 8-5 και κατέκτησε το τρόπαιο.

Τίτλοι 
 2 Πρωταθλήματα Νεανίδων: 2013, 2015
 3 Πρωταθλήματα Νέων Γυναικών: 2013, 2014, 2015
 2 Πρωταθλήματα Ελλάδας: 2014, 2015
 1 Πρωτάθλημα Ευρώπης: 2015
 1 Κύπελλο Κυπελλούχων Len Trophy: 2014

Πηγές 
 Το προφίλ της Καλογεράκου στο gavros.gr
 Συγχαρητήρια στην πρωταθλήτρια Ευρώπης, Εθνική πόλο νεανίδων
 Πρωταθλητής ο Ολυμπιακός στο πόλο γυναικών
 Πρωτάθλημα οι νέες γυναίκες του Ολυμπιακού

Έλληνες υδατοσφαιριστές
Υδατοσφαιριστές της εθνικής Ελλάδος
Υδατοσφαιρίστριες ΟΣΦΠ
Τριακοστή δυναστεία Φαραώ

Μέχρι το Νοέμβριο του 380 π.Χ. ο Νεκτανεβώ Α' είχε ανακτήσει τον έλεγχο όλης της Αιγύπτου, άλλα πέρασε το μεγαλύτερο μέρος της βασιλείας του υπερασπιζόμενος το βασίλειό του, με την περιστασιακή βοήθεια από την Σπάρτη και την Αθήνα, από το να το κατακτήσουν ξανά οι Πέρσες. Το 365 π.Χ. ο Νεκτανεβώ όρισε τον γιο του Τέω ως συμβασιλέα και διάδοχο, και μέχρι το θάνατο του πρώτου το 363 π.Χ., πατέρας και γιος συμβασίλεψαν. Μετά το θάνατο του πατέρα του, ο Τέως εισέβαλε στα περσικά εδάφη της σημερινής Συρίας και Παλαιστίνης και είχε αρχίσει να έχει κάποια επιτυχία, ώσπου που έχασε το θρόνο του από μηχανογραφίες του ίδιου του αδελφού Tjahepimu . Ο Tjahepimu εκμεταλλεύτηκε το ότι ο Τέως δεν ήταν δημοφιλής μέσα στην Αίγυπτο, και ανακήρυξε φαραώ το γιο του, και ανιψιό του Τέω, Νεκτανεβώ Β'. Ο στρατός συντάχτηκε με το μέρος του Νεκτανεβώ, γεγονός που ανάγκασε τον Τέω να εγκαταλείψει την Αίγυπτο καταφεύγοντας στην αυλή του βασιλιά της Περσίας.

Η βασιλεία του Νεκτανεβώ Β' χαρακτηρίστηκε από τις προσπάθειες των Περσών να ανακαταλάβουν την Αίγυπτο, την οποία θεωρούσαν σατραπεία τους σε επανάσταση. Τα πρώτα δέκα χρόνια ο Νεκτανεβώ απέφυγε την κατάκτηση, γιατί ο Αρταξέρξης Γ΄ σταθεροποιούσε τον έλεγχο του βασιλείου του. Ο Αρταξέρξης επιχείρησε μια αποτυχημένη εισβολή στην Αίγυπτο το χειμώνα του 351/350 π.Χ., η αποτυχία της οποίας πυροδότησε εξεγέρσεις στην Κύπρο, την Φοινίκη και την Κιλικία. Παρόλο που ο Νεκτανεβώ υποστήριξε αυτές τις εξεγέρσεις, ο Αρταξέρξης τελικά θα τις κατέστειλε, και ήταν έτοιμος να εισβάλει στην Αίγυπτο ακόμα μια φορά, το 343 π.Χ. Αυτή η δεύτερη εισβολή ήταν επιτυχημένη, και ο Νεκτανεβώ αναγκάστηκε να αποσυρθεί από τις αμυντικές του γραμμές στο Δέλτα του Νείλου, στην Μέμφιδα, όπου συνειδητοποίησε ότι ο αγώνας του ήταν χαμένος. Κατόπιν κατέφυγε νότια στην Νουβία, όπου προσπάθησε να βρει καταφύγιο στην αυλή του βασιλιά Ναστασέν της Ναπάτα. Υπάρχει περίπτωση ο Νεκτανεβώ να διατήρησε κάποια μορφή αυτόνομης διοίκησης στην νότια Αίγυπτο για δύο ακόμα χρόνια, καθώς ένα έγγραφο από το Εντφού αναφέρει χρονολογία στο δέκατο όγδοο έτος της βασιλείας του.

Παρόλο που ένας επαναστάτης, ο Χαμπάς, αυτοανακηρύχτηκε βασιλιάς (338 – 336 π.Χ.), ο Νεκτανεβώ θεωρείται ως ο τελευταίος γηγενής Φαραώ της Αιγύπτου, και η φυγή του σηματοδότησε το τέλος της Αιγύπτου ως ανεξάρτητης εθνικής οντότητας.

Παραπομπές 

Δυναστείες της αρχαίας Αιγύπτου
Άγιος Θεράπων Μυτιλήνης

Ο Ιερός Ναός Αγίου Θεράποντος είναι εκκλησία στη Μυτιλήνη Λέσβου η οποία είναι αφιερωμένη στον Άγιο Θεράποντα.

Την ανέγερση του νέου ναού οραματίστηκε ο μητροπολίτης Μυτιλήνης Καλλίνικος, μετέπειτα Πατριάρχης Αλεξανδρείας. Με πρωτοβουλία του Καλλίνικου διενεργήθηκαν έρανοι για την οικοδόμηση του ναού.

Η Ανέγερση του ναού ξεκίνησε στις αρχές του 19ου αιώνα και ολοκληρώθηκε το 1935. Ο αρχιτέκτων που ανέλαβε το έργο ήταν ο Μυτιληνιός Αργύριος Αδαλής, ένας μαθητής του Έρνστ Τσίλλερ. Η λειτουργία του άρχισε (έστω και ημιτελής) το 1900.

Ο ναός είναι βυζαντινού ρυθμού· ωστόσο, το μνημείο αποτελεί έναν συνδυασμό από σύγχρονες αρχιτεκτονικές τάσεις που επικράτησαν στη Δυτική Ευρώπη (Μπαρόκ, Ροκοκό, Νεοκλασικισμός). Γοτθικά στοιχεία είναι εμφανή στο ναό τα οποία συμβάλλουν στην επιβλητικότητα του και του δίνουν ένα ξεχωριστό στυλ μοναδικό στην Ελλάδα.

Πηγές 
http://odysseus.culture.gr/h/2/gh251.jsp?obj_id=1672

Παραπομπές 

Θεράπων
Αγιος Θεραπων
Γκριγκόρι Ντομπρίγκιν

Ο Γκριγκόρι Εντουάρντοβιτς Ντομπρίγκιν (Ρωσικά: Григо́рий Эдуардович Добры́гин), είναι Ρώσος ηθοποιός γεννημένος 17 Φεβρουαρίου του 1986 στο Βιλιούτσινσκ της Ρωσίας. Έχει κάνει καριέρα εκτός από την Ρωσία και στην Αγγλία. Έχει συμπρωταγωνιστήσει με μεγάλα ονόματα, μερικά από αυτά είναι: Τζουντ Λο, Φίλιπ Σέιμουρ Χόφμαν, Ρέιτσελ ΜακΆνταμς, Κονσταντίν Χαμπένσκι, Σεργκέι Πουσκεπάλις, Ρόμπιν Ράιτ, Γουίλεμ Νταφόε, Ντάνιελ Μπρουλ, Εκατερίνα Βιλκόβα, Πιότρ Φιόντοροφ.

Φιλμογραφία

Παραπομπές

Εξωτερικοί Σύνδεσμοι

 Grigory Dobrygin in Teatr.ru

Ρώσοι ηθοποιοί
Ρώσοι σκηνοθέτες κινηματογράφου
Ιερά Μονή Αγίων Κωνσταντίνου και Ελένης Χίου

Η Ιερά Μονή Αγίων Κωνσταντίνου και Ελένης Χίου είναι ένα Γυναικείο μοναστήρι στο νησί της Χίου.

Βρίσκεται χτισμένη στον λόφο Φραγκοβούνι του Κάμπου Χίου, ανατολικά της πόλεως της Χίου. στο λόφο ανατολικά στο Φραγκοβούνι του Κάμπου Χίου.

Ιδρύθηκε το 1898 από τον ιδρυτή της Σκήτης Αγίων Πατέρων, Όσιο Παχώμιο της Χίου.

Ακολουθεί αυστηρό κανονισμό, απαγορεύεται ρητά η είσοδος σε άνδρες και ακολουθεί το Παλαιό Ημερολόγιο.

Παραπομπές

Μονές της Χίου
Δήμος Χίου
Πρόεδρος της Γαλλικής Δημοκρατίας

Ο Πρόεδρος της Γαλλίας (γαλλικά: Président de la République française) είναι ο αρχηγός του Γαλλικού κράτους, με ιδιαίτερα αυξημένο θεσμικό ρόλο και σημαντικές αρμοδιότητες και εκλέγεται για πέντε έτη με άμεση καθολική ψηφοφορία (εγκαθίδρυση της πενταετίας μετά το δημοψήφισμα της 24ης Σεπτεμβρίου 2000. Η θητεία παλαιότερα ήταν επταετής).

Σημερινός και όγδοος πρόεδρος της Πέμπτης Γαλλικής Δημοκρατίας, από τον Μάιο του 2017, είναι ο Εμανουέλ Μακρόν από το Κόμμα La République En Marche!.

Ρόλος 
Ο Πρόεδρος της Δημοκρατίας ορίζει τον Πρωθυπουργό και στη συνέχεια, μετά από πρόταση του τελευταίου, τα λοιπά μέλη της Κυβέρνησης (άρθρο 8 του Συντάγματος). Διορίζει την Κυβέρνηση της Γαλλίας και έχει ισχυρότερες εξουσίες από αυτήν.

Αρμοδιότητες του Προέδρου είναι να εκδίδει τους νόμους που ψηφίζει η Βουλή και να καλεί το λαό σε δημοψήφισμα (άρθρα 8-11). Έχει επίσης την εξουσία να διαλύει την Βουλή, αφού συμβουλευτεί τον Πρωθυπουργό και τους Προέδρους των Συνελεύσεων (άρθρο 12). Είναι αρχηγός των ενόπλων δυνάμεων, έχει το δικαίωμα απονομής χάριτος και, σε περίπτωση εξαιρετικής ανάγκης, δύναται να ασκεί έκτακτες εξουσίες (άρθρα 14-17). Επίσης ο Πρόεδρος της Γαλλίας είναι και ο Συμπρίγκιπας της Ανδόρρας σε συνεργασία με τον επίσκοπο του Ουρζέλ. Ο σημερινός συμπρίγκιπας της Ανδόρρας μαζί με τον Μακρόν είναι ο Ζουάν Ενρίκ Βίβες Σισίλια. Τέλος ο Πρόεδρος της Γαλλίας διαχειρίζεται την εξωτερική και αμυντική πολιτική της χώρας, προεδρεύει του υπουργικού συμβουλίου και συμβουλίου εθνικής άμυνας αλλά δεν μπορεί να κατευθύνει μόνος του την οικονομική και εσωτερική πολιτική της χώρας. Αυτές τις καθορίζει σε συνεργασία με την Κυβέρνηση της Γαλλίας.

Προηγουμένως, υπηρέτησε ως Υπουργός Οικονομίας, Βιομηχανίας και Ψηφιακής Πολιτικής της Γαλλίας, από τον Αύγουστο του 2014 έως τον Αύγουστο του 2016, στην Κυβέρνηση Ολάντ-Βαλλς.

Εξελέγη στο αξίωμα του Προέδρου της Γαλλικής Δημοκρατίας, στις εκλογές του 2017, με ποσοστό 66.1% έναντι 33.9% της ανθυποψήφιάς του Μαρίν Λε Πεν, σε ηλικία 39 ετών. Στις εκλογές του 2022, ο Μακρόν, κατάφερε να επανεκλεγεί, επικρατώντας εκ νέου της Μαρίν Λε Πεν. Είναι ο πρώτος πρόεδρος, ύστερα από τον Ζακ Σιράκ που καταφέρνει να επανεκλεγεί για δεύτερη θητεία.

Κατάλογος προέδρων της Γαλλίας 
Κύριο λήμμα: Κατάλογος προέδρων της Γαλλίας

Δείτε επίσης
 Πρωθυπουργός της Γαλλίας

Παραπομπές

Πηγές 

ambafrance-gr.org

Πολιτική της Γαλλίας
Κυβέρνηση της Γαλλίας
Ερμοκράτης

Ο Ερμοκράτης (; - 407 π.Χ) ήταν Συρακούσιος αριστοκράτης και στρατηγός που έπαιξε σημαντικό ρόλο στην αντίσταση των Συρακουσίων κατά τη διάρκεια της σικελικής εκστρατείας των Αθηναίων.

Βιογραφία

Η ημερομηνία γέννησης του Ερμοκράτη είναι άγνωστη, αλλά είναι γνωστό ότι ήταν γόνος αριστοκρατικής οικογένειας και αρχηγός της αριστοκρατικής παράταξης των Συρακουσών. Ο Ερμοκράτης συμμετείχε στις συγκρούσεις των Συρακουσίων και των Καρχηδόνιων, αλλά διακρίθηκε κατά τη διάρκεια της εκστρατείας των Αθηναίων στη Σικελία. Το καλοκαίρι του 424 π.Χ, στη Γέλα, οι εκπρόσωποι των πόλεων της Σικελίας συγκεντρώθηκαν για να λύσουν τις διαφορές τους - παράλληλα, οι Αθηναίοι βρίσκονταν για δύο χρόνια στη Σικελία και εκμεταλλεύονταν τις εμφύλιες συγκρούσεις των Σικελών. Ο Ερμοκράτης έπεισε τους εκπρόσωπους να συνάψουν ειρήνη. Το 415 π.Χ, όταν κυκλοφόρησαν οι πρώτες φήμες για τις προετοιμασίες των Αθηναίων για τη σικελική εκστρατεία, ο Ερμοκράτης προσπάθησε να πείσει τους Συρακούσιους να ετοιμαστούν για άμυνα, αλλά στην αρχή δεν πέτυχε. Όταν οι Αθηναίοι έφθασαν στη Σικελία, ο Ερμοκράτης ανέλαβε το αξίωμα του στρατηγού, αλλά ανακλήθηκε μετά από τις πρώτες αποτυχίες στις συγκρούσεις προ πυλών των Συρακουσών. Ωστόσο, ο Ερμοκράτης βοηθούσε ενεργά τον Γύλιππο στην αντιμετώπιση των αθηναϊκών στρατευμάτων και είχε μεγάλο μερίδιο στην τελική νίκη των Συρακουσών. Μετά την εκστρατεία στη Σικελία, ο Ερμοκράτης συμμετείχε στη ναυμαχία της Κυζίκου, αλλά μετά την ήττα των Σπαρτιατών, ο Ερμοκράτης εκδιώχτηκε. Ενώ έλειπε, οι δημοκρατικοί έλαβαν την εξουσία στις Συρακούσες και τον εξόρισαν. Ωστόσο, μετά την επίθεση των Καρχηδονίων το 409 π.Χ, ο Ερμοκράτης θέλησε να βοηθήσει την πόλη του με δύναμη 5 πλοίων, αλλά οι Συρακούσιοι αρνήθηκαν να του επιτρέψουν την είσοδο. Μια νύχτα, ο Ερμοκράτης μαζί με οπαδούς του προσπάθησε να εισέλθει στην πόλη, αλλά συνάντησε μια ομάδα δημοκρατικών και σημειώθηκε σύγκρουση, στην οποία έχασε τη ζωή του.

Παραπομπές

Πηγές

Ιστορία του Πελοποννησιακού Πολέμου (μετάφραση Βενιζέλου)
ΣΙΚΕΛΙΚΗ ΕΚΣΤΡΑΤΕΙΑ (415-413 π.X.), ΟΙ ΑΝΤΙΠΑΛΟΙ, άρθρο του Ζενάκου Αυγουστίνου στην εφημερίδα «Το Βήμα» (15.6.2003)

Πρωταγωνιστές του Πελοποννησιακού Πολέμου
Τροχαία Αστυνομία

Τροχαία Αστυνομία ή απλώς Τροχαία ονομάζεται η ειδική αστυνομική υπηρεσία ενός κράτους ή μιας περιφέρειας, που έχει σαν στόχο την εύρυθμη λειτουργία του οδικού δικτύου του κράτους ή της περιφέρειας αντίστοιχα. Η τροχαία υπάγεται στην ΕΛ.ΑΣ. Μέρος του έργου της Τροχαίας είναι η οδική ασφάλεια, αλλά και γενικότερα:

 Η εκπόνηση μελέτης και η τοποθέτηση κατάλληλων πινακίδων στα κατάλληλα σημεία.
 Η θεώρηση των πινακίδων κυκλοφορίας για τους κατόχους οχημάτων.
 Η διενέργεια ανακρίσεων σε περιπτώσεις τροχαίων δυστυχημάτων (Ανακριτικό Τμήμα Τροχαίας).
 Η διενέργεια ελέγχων σε οδηγούς και οχήματα (π.χ. αλκοτέστ).
 Η παρακολούθηση μέσω των καμερών κυκλοφορίας.
 Η δίωξη και η σύλληψη των παραβατών του Κώδικα Οδικής Κυκλοφορίας.
 Η απομάκρυνση των σταθμευμένων οχημάτων, που παρεμποδίζουν την κυκλοφορία των άλλων οχημάτων.
 Η ρύθμιση της κυκλοφορίας:
 όταν αυτή διαταραχθεί λόγω συμφόρησης.
 όταν αυτή διαταραχθεί λόγω βλάβης των φωτεινών σηματοδοτών.
 όταν αυτή διαταραχθεί λόγω εκτέλεσης έργων επί του οδοστρώματος.
 όταν αυτή διαταραχθεί λόγω σφοδρού τροχαίου δυστυχήματος.
 όταν αυτή διαταραχθεί λόγω συγκεντρώσεων, διαδηλώσεων κ.τ.λ.
 για διευκόλυνση της διέλευσης ασθενοφόρων, πυροσβεστικών οχημάτων κ.τ.λ.
 για διευκόλυνση της διέλευσης θρησκευτικών πομπών και αυτοκινητοπομπών επίσημων προσώπων.

Δείτε επίσης 
 Οδική ασφάλεια
 Κώδικας Οδικής Κυκλοφορίας
 Πινακίδες οδοσήμανσης στην Ελλάδα

Κώδικας Οδικής Κυκλοφορίας
Σώματα ασφαλείας
T-killah

Ο Αλεξάντρ Ιβάνοβιτς Ταρασόφφ (Ρωσικά: Александр Иванович Тарасов) ή πιο γνωστός ως T-killah είναι Ρώσος ράπερ, τραγουδιστής και ηθοποιός της R&B και Ραπ μουσικής, γεννημένος 30 Απριλίου του 1989 στη Μόσχα. Έχει τραγουδήσει με αξιόλογους τραγουδιστές, όπως: Βικτώρια Νταϊνέκο, Λένα Κάτινα, Αναστασία Στοτσκάγια, Τίματι, Σεργκέι Λάζαρεφ, Όλγκα Μπουζόβα, Μάσα Μαλινόφσκαγια, Μαρίγια Κοζεβνίκοβα, Λόγια κ.α. Ερμηνεύει τραγούδια στην αγγλική και ρωσική γλώσσα, και έχει κάνει αξιόλογη καριέρα στις Σοβιετικές χώρες, κυρίως Ρωσία, Ουκρανία και Λευκορωσία. Έχει συνεργαστεί και με τον Ρώσο DJ Smash.

Προφορά Ονόματος
Το ψευδώνυμο T-killah, προφέρεται (Τε-κίλα, τεκίλα) σαν το οινοπνευματώδες ποτό.

Βιντεογραφία
 2009 — «До дна (Хозяин)»
 2009 — «Забираю»
 2010 — «Радио» (ντουέτο με την Μάσα Μαλινόφσκαγια)
 2010 — «Над землей» 
 2010 — «Задай вопрос» 
 2011 — «Не забывай» (ντουέτο με την Όλγκα Μπουζόβα)
 2011 — «Катя на Бугатти» (DJ Mike)
 2011 — «Вернись» (ντουέτο με την Λόγια)
 2012 — «Провокация» (совместно с Pro'fit)
 2012 — «Mirror Mirror» / «Мира мало» (ντουέτο με την Βικτώρια Νταϊνέκο)
 2012 — «Boom Boom»
 2013 — «Я буду рядом» / «Shot» (ντουέτο με την Λένα Κάτινα)
 2013 — «Головоломки»

Παραπομπές

Εξωτερικοί σύνδεσμοι

 Официальный сайт T-killah
 Погоня за T-killah

Ρώσοι τραγουδιστές
Ρώσοι ράπερ
Ρώσοι ηθοποιοί
Χρήστος Σαμάρας

Ο Χρήστος Ξάνθος Σαμάρας ήταν αγωνιστής και μέλος της ΕΟΚΑ.

Βιογραφικά στοιχεία 

Γεννήθηκε στο χωριό Λιοπέτρι, της επαρχίας Αμμοχώστου, στις 12 Φεβρουαρίου 1925 και ήταν παντρεμένος με την Μαρία Σαμάρα και είχε τέσσερα παιδιά τους Παύλο, Μόδεστο, Ελένη και Χριστοφόρα.

Φοίτησε στο δημοτικό σχολείο του χωριού του και ήταν ένας από τους ιδρυτές της  ΟΧΕΝ Λιοπετρίου. Τον Ιανουάριο του 1955 συνδέθηκε με το Γρηγόρη Αυξεντίου και ανέλαβε την ΕΟΚΑ Λιοπετρίου και στρατολογούσε μέλη για την ΕΟΚΑ. Με την έναρξη της ένοπλης δράσης ο Χρήστος Σαμάρας πήρε μέρος στην επίθεση που έγινε στη Δεκέλεια με την ομάδα του  Γρηγόρη Αυξεντίου και επικηρύχθηκε με το ποσό των 5.000 λιρών. Τον Αύγουστο του 1958 ο Ανδρέας Κάρυος μαζί με τους  Φώτη Πίττα,  Ηλία Παπακυριακού και Χρήστο Σαμάρα βρίσκονταν στο Λιοπέτρι μετά από εντολή για να εκπαιδεύσουν τα μέλη της ΕΟΚΑ στην περιοχή.

Θάνατος 

Στις 2 Σεπτεμβρίου το χωριό περικυκλώθηκε από Άγγλους στρατιώτες. Οι τέσσερις αγωνιστές προσπάθησαν να διαφύγουν αρχικώς με ένα αυτοκίνητο χωρίς να τα καταφέρουν. Κατέφυγαν έτσι σε παρακείμενο αχυρώνα του Παναγιώτη Καλλή για προστατευτούν. Μετά από σκληρή μάχη με τους Άγγλους στρατιώτες, οι τέσσερις αγωνιστές σκοτώνονται από τα πυρά των Άγγλων αφού πραγματοποιούν έξοδο από τον φλεγόμενο αχυρώνα. Στο σημείο της μάχης έχουν στηθεί οι ανδριάντες των αγωνιστών της ΕΟΚΑ.

Παραπομπές 

Κύπριοι αγωνιστές του 1955-59
Βέρα Μπρέζνιεβα

Η Βέρα Βίκτωροβνα Γαλούσκα (Ві́ра Ві́кторівна Галу́шка «Бре́жнєва», γενν. 3 Φεβρουαρίου 1982), πιο γνωστή ως Βέρα Μπρέζνιεβα, είναι Ουκρανή τραγουδίστρια, ηθοποιός και τηλεοπτική προσωπικότητα.

Καριέρα
Η Βέρα γεννήθηκε στις 3 Φεβρουαρίου του 1982 στο Ντνιπροντζερζίνσκ της Ουκρανίας. Ήταν τραγουδίστρια στο ρωσο-ουκρανικό συγκρότημα ВИА Гра την περίοδο 2003-2007 και συνέχισε σόλο καριέρα από το 2008 και έπειτα σημειώνοντας μεγάλη επιτυχία.

Η Βέρα έχει παίξει σε ρωσόγλωσσες ταινίες, έχει παίξει στα σίκουελ Έρωτας στην πόλη, με τον Αλεξέι Τσάντοφ, την Νάστια Ζαντορόζναγια, την Σβετλάνα Χότσενκοβα, και φιλική συμμετοχή από τον Φιλίπ Κιρκόροφ. Έχει παίξει στα σίκουελ της χριστουγεννιάτικης ταινίας Ёлки, με τον Ιβάν Ούργκαντ.

Εξωτερικοί σύνδεσμοι 
 
 
 A Ray of Light
 Fan site
 

Ρωσίδες τραγουδίστριες
Ουκρανές τραγουδίστριες
Ρωσίδες ηθοποιοί
Ουκρανοί ηθοποιοί
Ξάνθος ο Λυδός

Ο Ξάνθος ο Λυδός ήταν εξελληνισμένος λογογράφος του 5ου π.Χ. αιώνα, καταγόμενος σύμφωνα με τον Σουίδα
 
από τις Σάρδεις της Μικράς Ασίας (...οὐκ ἴσμεν... δεν είναι σίγουρη η καταγωγή του από τον Στράβωνα

). Από το έργο του διεσώθησαν ελάχιστα μόνον αποσπάσματα.

Ο Ξάνθος έγραψε στην ιωνική διάλεκτο μια ιστορία της πατρίδος του Λυδίας σε τέσσερα βιβλία με τίτλο Λυδιακά. Το έργο του σύμφωνα με τον Έφορο επηρέασε σημαντικά τον κατά τι μεταγενέστερό του Ηρόδοτο,
 
ενώ φαίνεται πως ακόμη και ο ιστορικός της ρωμαϊκής εποχής Νικόλαος Δαμασκηνός το χρησιμοποίησε ή και το αντέγραψε.

Ο Κλήμης ο Αλεξανδρεύς μνημονεύει και ένα άλλο έργο του Ξάνθου με τίτλο Μαγικά, όπου παρουσιάζετο η περσική θρησκεία των Μάγων,
 
και ο Διογένης ο Λαέρτιος  ένα ακόμη για την ζωή του Εμπεδοκλέους.
 
Οι πληροφορίες αυτές δεν αναφέρονται όμως από άλλους αρχαίους συγγραφείς και γι' αυτό δεν θεωρούνται σήμερα ιδιαίτερα αξιόπιστες. Ειδικά το περί Εμπεδοκλέους φαίνεται πως ανήκε σε κάποιο άλλο Ξάνθο παντελώς άγνωστο κατά τα άλλα.

Στην αρχαιότητα κυκλοφορούσε επίσης και μια επιτομή του έργου του Ξάνθου γραμμένη από κάποιον Μένιππο.

Παραπομπές 

Αρχαίοι Έλληνες ιστορικοί
Rec (συγκρότημα)

Οι REC είναι το #1 urban pop ελληνικό γκρουπ, που δημιουργήθηκε από τον Άρη Λουμάκη το 2010. Το όνομα των "REC" προέρχεται από το ψευδώνυμο του το οποίο και βρίσκουμε και στο παρελθόν σε μουσικές και τραγούδια ταινιών, σειρών κλπ. Το συγκρότημα από την πρώτη του δισκογραφική δουλειά πειραματίζεται με τον ήχο του, ενώ μετρά μεγάλες ραδιοφωνικές επιτυχίες που κατέκτησαν την κορυφή.

Δισκογραφία
Σε όνειρα χαμένα (2010)
Αλλάζω (2010)
Το λέει η καρδιά μας (2011)
Γιορτινά (2011)
Εμείς (2012)
Chocolat...το Χρώμα (2012)
Μοιράζω φιλιά (2012)
Άσε με να σ'αγαπώ (2012)
Εδώ (2013)
Φύγαμε feat. Elsa (2013) (Ελληνική εκδοχή του αγγλικού τραγουδιού The Sky Above)
The Sky Above (2013) (Αγγλική έκδοση του ελληνικού τραγουδιού Φύγαμε)
Πετάω ψηλά (2013)
Κενό (2014)
Έτσι γίνεται (2014)
Heart (2015) (Αγγλική έκδοση του ελληνικού τραγουδιού Καρδιά)
Καρδιά (2015) (Ελληνική εκδοχή του αγγλικού τραγουδιού Heart)
Μπες (2015)
Έχω εσένα (2015)
Και σε Θυμάμαι (2016)
Σώσε Με (2016)
Μείνε (2017)
Χριστούγεννα (2017)
Εμείς (2018)
Θέλω #Thelo (2018)
Είμαστε ένα (2018) (διαφημιστική καμπάνια του Ant1)
Είμαι παντού (2019)
Αυτό που ζούμε (2019)
Τώρα φεύγω (2019)
Τρέλα μου (2020)
Blockaro (2021)
Μόνο μαζί σου (2021)
Πες μου (2022)
Havana (2022)

Εξωτερικοί σύνδεσμοι
Επίσημη ιστοσελίδα
Instagram
Επίσημη ιστοσελίδα στο Facebook
Επίσημη ιστοσελίδα στο Twitter
Επίσημο κανάλι στο YouTube

Ελληνικά pop συγκροτήματα
Ελληνικά μουσικά συγκροτήματα
Κανόλα

Η κανόλα (canola) αποτελεί ποικιλία της ελαιοκράμβης. Αρχικά το λάδι ελαιοκάμβρης δεν ήταν φαγώσιμο, λόγω της αυξημένης περιεκτικότητας σε ερουκικό οξύ. Το 1976 επιστήμονες από τον Καναδά, ανέπτυξαν μέσα από διασταυρώσεις, τη σύγχρονη βρώσιμη ποικιλία ελαιοκάμβρης. Από αυτή την ποικιλία ελαιοκράμβης παράγεται το ομώνυμο φαγώσιμο λάδι. Η κατανάλωσή του θεωρείται ασφαλής από τον άνθρωπο και τα ζώα. Αποτελεί επίσης πηγή παραγωγής βιοντίζελ όπως όλα τα φυτικά έλαια.

Η κανόλα παράγεται κυρίως στον Καναδά και στη Κίνα.

Πρόσφατες μελέτες δείχνουν ότι η κατανάλωση ελαιοκράμβης, όπως είναι το λάδι κανόλα καθώς και τα έλαια κανόλα που είναι υψηλά σε μονοακόρεστα λιπαρά, ενδεχομένως να μειώνουν περισσότερο το λίπος στην περιοχή της κοιλιάς συγκριτικά με άλλα έλαια. Τα μονοακόρεστα λιπαρά προστατεύουν την υγεία της καρδιάς. Άλλες πρόσφατες μελέτες δείχνουν ότι η βιταμίνη γ-τοκοφερόλη, που βρίσκεται στο κραμβέλαιο (λάδι κανόλα) και το σογιέλαιο, βλάπτει τους πνεύμονες. Έρευνες περαιτέρω δείχνουν πιθανή επίδραση της κανόλα στην ανάπτυξη νόσου Αλτσχάιμερ καθώς συντείνει στην χειροτέρευση της μνήμης εργασίας και βιοδεικτών σχετικών με τις εγκεφαλικές συνάψεις.

Aναφορές

Φυτικά έλαια
Μαγειρικά έλαια
Κράμβη
Νομός Φθιώτιδος και Φωκίδος

Η Φθιωτιδοφωκίδα (επίσημη ονομασία: Νομός Φθιώτιδος και Φωκίδος) υπήρξε για κάποια διαστήματα ένας από τους νομούς της Ελλάδας και ένας από τους δέκα πρώτους νομούς. Βρισκόταν στο κεντρικό μέρος της Ελλάδας. Ο νομός ήταν μια ένωση της Φθιώτιδας και της Φωκίδας. Πρωτεύουσά του νομού ήταν αρχικά η Άμφισσα και μετέπειτα η Λαμία.

Ο Νομός ιδρύθηκε για πρώτη φορά κατά τη διοικητική διαίρεση του τότε νεοσύστατου ελληνικού κράτους το 1833, αρχικά με την ονομασία "Νομός Φωκίδος & Λοκρίδος", ο οποίος περιελάμβανε τις μέχρι τότε επτά επαρχίες Σαλώνων, Γαλαξειδίου, Λιδωρικίου, Μαλανδρίνου, Ζητουνίου, Πατρατζικίου και Βουδουνίτσης.

Μετέπειτα ο νομός αυτός χωρίστηκε σε τέσσερις επαρχίες και Πρωτεύουσα του νομού ορίστηκε η Άμφισσα: 

Το 1836 - 1837 καταργήθηκε ο νομός, με την εισαγωγή του συστήματος διοικήσεων - υποδιοικήσεων, διαιρέθηκε στις διοικήσεις Φωκίδος και Φθιώτιδος και τις υποδιοικήσεις Δωρίδος και Λοκρίδος. 

Το 1845 ιδρύθηκε εκ νέου ο παλαιός νομός, με την ονομασία "Νομός Φθιώτιδος και Φωκίδος", με την έδρα του νομού να μεταφέρεται στη Λαμία. 

Το 1899 ο νομός διασπάστηκε σε δυο ξεχωριστούς νομούς και έτσι για πρώτη φορά ιδρύθηκαν δύο ξεχωριστοί νομοί, ο Νομός Φωκίδος (με έδρα την Άμφισσα) και ο Νομός Φθιώτιδος (με έδρα τη Λαμία), στον νομό Φθιώτιδας εντάχθηκε και η Επαρχία Δομοκού στον οποίο παρέμεινε μέχρι το 1909. Στο διάστημα 1909-1911 επανήλθε στον Νομό Λαρίσης και από το 1911 επανεντάχθηκε στον νομό Φθιώτιδας και παρέμεινε αμετάβλητη τα επόμενα χρόνια μέχρι την κατάργησή της το 1997. 

Το 1909 με τη διοικητική διαίρεση της Ελλάδας του 1909 δημιουργήθηκαν ξανά οι 16 νομοί και επανιδρύθηκε για δεύτερη φορά ο νομός Φθιώτιδος και Φωκίδος (Φθιωτιδοφωκίδος), με πρωτεύουσα νομού την Λαμία.

Στις 31 Μαρτίου 1943 διασπάστηκε ξανά, αυτή τη φορά οριστικά μέχρι και σήμερα, με τον νομό Φωκίδας να αποτελείται από τις δύο επαρχίες (Παρνασσίδα και Δωρίδα), μέχρι την κατάργηση των επαρχιών και την ίδρυση των καποδιστριακών δήμων το 1997.

Παραπομπές 

Νομοί της Ελλάδας
KFC

Η KFC είναι αλυσίδα εστιατορίων, γνωστή για το τηγανητό της κοτόπουλο. Ξεκίνησε από τον Κόλονελ Σάντερς στο Βόρειο Κόρμπιν του Κεντάκι των Ηνωμένων Πολιτειών το 1930, ενώ η πρώτη δικαιόχρηση άνοιξε το 1952. Έως το 1991 ήταν γνωστή ως Kentucky Fried Chicken, ενώ από τότε καθιερώθηκε να αναφέρεται με το ακρωνύμιο της ονομασίας της. Η εταιρεία διαθέτει καταστήματα σε όλο τον κόσμο. Εκτός από κοτόπουλο, στα εστιατόρια πωλούνται επίσης σαλάτες, τηγανητές πατάτες, χάμπεργκερ κ.ά.

Η Τέο Νεάκσου πήρε το βραβείο για τον καλύτερο πελάτη του KFC και μπήκε στο Guiness για τα ποιο πολλά burgers και chicken wings που έχει φάει ένας άνθρωπος ο αριθμός είναι:

999 Burgers

1000 Chiken wings

Κριτική 
Η KFC έχει δεχτεί κριτική για την κατάσταση των πουλερικών, σύνδεση του φαγητού που σερβίρει με την παχυσαρκία και για την επίδρασή της στο περιβάλλον. Στις ΗΠΑ κυρίως, έχουν κυκλοφορήσει διάφορες θεωρίες συνωμοσίας και αστικοί μύθοι σύμφωνα με τα οποία τα πουλερικά που χρησιμοποιούνται είναι γενετικά τροποποιημένα και φρικτώς παραμορφωμένα.

Υποκαταστήματα 
Υπάρχουν υποκαταστήματα KFC στην Ασία, την Αφρική, την Ευρώπη, τη Μέση Ανατολή, τη Βόρεια Αμερική και την Ωκεανία. Στην Ελλάδα υπάρχουν οκτώ καταστήματα KFC.

Παραπομπές 

Επιχειρήσεις των ΗΠΑ
Πολυεθνικές επιχειρήσεις τροφίμων
Εταιρείες ιδρυθείσες το 1930
Πολιτισμός του Κεντάκι
Μαρία Σπυράκη

Η Μαρία Σπυράκη (Λάρισα, 11 Σεπτεμβρίου 1965) είναι Ελληνίδα δημοσιογράφος, πολιτικός και ευρωβουλευτής της Νέας Δημοκρατίας (ΕΛΚ).

Βιογραφικά Στοιχεία
Η Μαρία Σπυράκη γεννήθηκε στη Λάρισα το 1965, όπου και μεγάλωσε. 

Σπούδασε στο Αριστοτέλειο Πανεπιστήμιο Θεσσαλονίκης Χημεία, ενώ στη συνέχεια σπούδασε δημοσιογραφία, πιο συγκεκριμένα ΜΜΕ και Ειδήσεις, στο London School of Journalism. Έχει παρακολουθήσει σεμινάρια για την ΕΕ, το ΝΑΤΟ, για ευρωπαϊκά προγράμματα αλλά και για τις μετακινήσεις πληθυσμών.

Το 1992 ξεκίνησε να εργάζεται ως δημοσιογράφος στον 904 Αριστερά στα FM, στον τηλεοπτικό σταθμό ΣΚΑΪ, ενώ συνέχισε την καριέρα της στο STAR, στο ALTER και στο Mega. Ακόμα, η Μαρία Σπυράκη έχει εργαστεί σε διάφορες εφημερίδες, όπως η «Ημερησία του Σαββάτου», «Εξουσία», «Αγγελιοφόρος» και «Επενδυτής». Μάλιστα, έχει συμμετάσχει σε δημοσιογραφικές αποστολές σε Βόρεια Μακεδονία, Αλβανία, Βουλγαρία, Σερβία και Μαυροβούνιο. Από το 1998 έως το 2014, εργαζόταν στο πολιτικό ρεπορτάζ.

Από το 2003 και για έναν χρόνο εργάστηκε στον Τομέα Ενημέρωσης του Ευρωπαϊκού Κοινοβουλίου, ενώ το 2004 τοποθετήθηκε στο γραφείο του Σταύρου Δήμα, τότε Επιτρόπου της Ελλάδας στην Ευρωπαϊκή Επιτροπή.

Το 2009, ξεκίνησε να παρακολουθεί κύκλο σπουδών στο Κέντρο Επαγγελματικής Κατάρτισης του Καποδιστριακού Πανεπιστημίου Αθηνών, με θέμα την οικονομική κρίση αλλά και τη συμβουλευτική διαχείριση κρίσεων, τους οποίους ολοκλήρωσε το 2011.  

Τον Μάρτιο του 2014, η Μαρία Σπυράκη παραιτήθηκε από την ενεργό δημοσιογραφία, για να συμμετέχει στο Ευρωψηφοδέλτιο της Νέας Δημοκρατίας, μετά από πρόταση του πρωθυπουργού και προέδρου της ΝΔ Αντώνη Σαμαρά. 

Στις Εκλογές της 25ης Μαΐου 2014, η Μαρία Σπυράκη εξελέγη Ευρωβουλευτής της ΝΔ (ΕΛΚ) και μάλιστα πρώτη σε σταυρούς προτίμησης (241.005 σταυροί προτίμησης).

Στις Ευρωεκλογές του 2019, επανεξελέγη Ευρωβουλευτής της ΝΔ (ΕΛΚ), συγκεντρώνοντας 319.237 σταυρούς προτίμησης. 

Είναι παντρεμένη με τον Στράτο Στυλιανίδη, επίκουρο καθηγητή του ΑΠΘ, και έχουν δύο παιδιά.

Παραπομπές

Εξωτερικοί Σύνδεσμοι
Επίσημη ιστοσελίδα Μαρίας Σπυράκη

Ευρωβουλευτές εκλεγμένοι με τη Νέα Δημοκρατία
Ελληνίδες δημοσιογράφοι
Ευρωβουλευτές της Ελλάδας εκλεγμένοι την περίοδο 2014-2019
Ευρωβουλευτές της Ελλάδας εκλεγμένοι την περίοδο 2019-2024
Κράτος της Θάλασσας

Το Κράτος της Θάλασσας (ιταλικά: Stato da Mar) ή Κτήσεις της Θάλασσας (Domini da Mar) ήταν το όνομα που δόθηκε από τη Δημοκρατία της Βενετίας στις θαλάσσιες και υπερπόντιες κτήσεις της, συμπεριλαμβανομένης της Ιστρίας, Δαλματίας, των Επτανήσων, της Εύβοιας, του Μοριά (το «Βασίλειο του Μoρέως»), των νησιών  του Αιγαίου του Δουκάτου του Αρχιπελάγους, καθώς και τα νησιά της Κρήτης (το «Βασίλειο της Κρήτης») και της Κύπρου. Ήταν μία από τις τρεις υποδιαιρέσεις της Ενετικής δημοκρατίας, μαζί με το Ντογκάντο (Dogado), δηλαδή την ίδια την πόλη της Βενετίας, και το Ηπειρωτικό Κράτος (Stato di Terraferma) στην βόρεια Ιταλία.

Η δημιουργία της υπερπόντιας αυτοκρατορίας της Βενετίας άρχισε γύρω στο 1000 με την κατάκτηση της Δαλματίας και έφτασε στη μεγαλύτερή της έκταση ως συνέπεια της Δ΄ Σταυροφορία, με την διαίρεση της Βυζαντινής Αυτοκρατορίας που έδωσε στη Βενετία κυριαρχικά δικαιώματα πάνω στα τρία όγδοα της «Ρωμανίας». Η Βενετία συνέχισε να αποκτά κτήσεις, ιδιαίτερα στον ελληνικό χώρο, αφομοιώνοντας μικρότερες λατινικές ηγεμονίες, ως τον 15ο αιώνα. Αργότερα, υπό την αυξανόμενη πίεση της Οθωμανικής Αυτοκρατορίας πολλές περιοχές χάθηκαν. Όταν η Δημοκρατία έπεσε το 1797, μόνο η Ιστρία, η Δαλματία, η Κέρκυρα και τα υπόλοιπα Ιόνια Νησιά έμεναν σε βενετικά χέρια.

Βιβλιογραφία 

 Da Mosto, Andrea: L'Archivio di Stato di Venezia, Biblioteca d'Arte editrice, Roma, 1937.
 Mutinelli, Fabio: Lessico Veneto, tipografia Giambattista Andreola, Venezia, 1852.

 
Υπερπόντιες αυτοκρατορίες
Σταυροφορικά κράτη
Ενετοκρατία